ดาวโจนส์ปิดพุ่ง 259.89 จุด
ดัชนีดาวโจนส์ตลาดหุ้นนิวยอร์กปิดพุ่งขึ้น  หลังอิตาลีผ่านแผนรัดเข็มขัดฉบับใหม่ ด้านน้ำมันตลาดไนเม็กซ์ +1.21 ดอลล์ ปิดที่ 98.99 ดอลล่าร์/บาร์เรล
30 ต.ค. 2565

ดัชนีดาวโจนส์ตลาดหุ้นนิวยอร์กปิดพุ่งขึ้น  หลังอิตาลีผ่านแผนรัดเข็มขัดฉบับใหม่ ด้านน้ำมันตลาดไนเม็กซ์ +1.21 ดอลล์ ปิดที่ 98.99 ดอลล่าร์/บาร์เรล
ดัชนีเฉลี่ยอุตสาหกรรมดาวโจนส์พุ่งขึ้น 259.89 จุด หรือ 2.19% ปิดที่ 12,153.68 จุด ดัชนี S&amp;P 500 เพิ่มขึ้น 24.16 จุด หรือ 1.95% ปิดที่ 1,263.85 จุด และดัชนี Nasdaq เพิ่มขึ้น 53.60 จุด หรือ 2.04% ปิดที่ 2,678.75 จุด
วุฒิสภาอิตาลีอนุมัติร่างกฏหมายว่าด้วยมาตรการประหยัดค่าใช้จ่ายของภาครัฐเมื่อวันศุกร์ ซึ่งเป็นเงื่อนไขที่เสนอโดยนายกรัฐมนตรีซิลวิโอ แบร์ลุสโคนี แลกกับการลาออกของเขา และคาดว่าร่างกฎหมายดังกล่าวจะได้รับความเห็นชอบจากสภาล่างในวันเสาร์นี้
ข่าวดังกล่าวช่วยให้นักลงทุนมีความเชื่อมั่นมากขึ้น นอกจากนั้นยังทำให้อัตราผลตอบแทนพันธบัตรอายุ 10 ปีของรัฐบาลอิตาลีลดลงมาสู่ระดับ 6.45% หลังจากที่พุ่งแตะ 7.25% เมื่อวันพุธ ซึ่งเป็นระดับสูงสุดนับตั้งแต่ปี 2540
อีกปัจจัยบวกที่ช่วยหนุนตลาดหุ้นนิวยอร์กคือ ดัชนีความเชื่อมั่นผู้บริโภคต้นพฤศจิกายนของธอมสัน รอยเตอร์/มหาวิทยาลัยมิชิแกน ที่พุ่งแตะ 64.2 จุด จากระดับ 60.9 จุดในเดือนตุลาคม ซึ่งสูงกว่าที่นักวิเคราะห์ส่วนใหญ่คาดว่าจะอยู่ที่ 61.5 จุด ส่งสัญญาณว่าผู้บริโภคสหรัฐมีความเชื่อมั่นในเศรษฐกิจมากกว่าเดิม
ขณะที่ ราคาน้ำมันดิบไนเม็กซ์สหรัฐ งวดส่งมอบเดือน ธ.ค. บวก 1.21 ดอลลาร์ หรือ 1.24 % ปิดที่ 98.99 ดอลลาร์ สหรัฐต่อบาร์เรล  ส่วน เบรนท์ลอนดอน เพิ่มขึ้น 45 เซนต์ ปิดที่ 114.16 ดอลลาร์ต่อบาร์เรล ด้าน ราคาทองคำตลาดนิวยอร์ก บวก 28.50 ดอลลาร์ หรือ 1.62 เปอร์เซ็นต์ ปิดที่ 1788.10 ดอลลาร์สหรัฐต่อออนซ์